b'\n_START_ARTICLE_\nOddelek za prevajalstvo, Filozofska fakulteta v Ljubljani\n_START_PARAGRAPH_\nOddelek za prevajalstvo deluje na Filozofski fakulteti Univerze v Ljubljani. Usposablja za delo v ustanovah s podro\xc4\x8dja kulture, gospodarstva in znanosti, ki imajo veliko stikov s tujino, kakor tudi v ustanovah EU in drugih mednarodnih institucijah.\n_START_SECTION_\nPoslanstvo\n_START_PARAGRAPH_\nPoslanstvo oddelka za prevajalstvo je pomagati \xc5\xa1tudentom pridobiti vidoke jezikovne, kulturne in kontrastivne besedilne kompetence v sloven\xc5\xa1\xc4\x8dini, angle\xc5\xa1\xc4\x8dini in dodatnem tujem jeziku (nem\xc5\xa1\xc4\x8dina, franco\xc5\xa1\xc4\x8dina in italijan\xc5\xa1\xc4\x8dina). Diplomanti so tako sposobni kompetentno pisno in ustno komunicirati v svone\xc5\xa1\xc4\x8dini in dveh tujih jezikih. program usposablja \xc5\xa1tudente za delovanje na razli\xc4\x8dnih podro\xc4\x8djih gospodarstva - v javnih dr\xc5\xbeavnih slu\xc5\xbebah ter ustanovah z veliko stiki s tujim in mednarodnim krogom strank.\n_START_SECTION_\nZgodovina\n_START_PARAGRAPH_\nRazmi\xc5\xa1ljanaja in pobude za uvedbo \xc5\xa1tudija na Filozofski fakulteti segajo \xc5\xbee v 70.leta, vendar za prve prave zametke Oddelka za prevajanje in toma\xc4\x8denje, ki se je kasneje preimenoval v Oddelek za prevajalstvo, \xc5\xa1tejemo leto 1992, ko je prof. Meta Grosman za\xc4\x8dela navezovati konkretnej\xc5\xa1e stike z evropskimi prevodoslovci in u\xc4\x8ditelji prevajanj. Konkretnej\xc5\xa1i obrisi o oddelku so se za\xc4\x8deli pojavljati leta 1993, pri \xc4\x8demer je bila pomembna pomo\xc4\x8d prof.Prun\xc4\x8da,direktorja tedanjega In\xc5\xa1tituta za usposabljanje prevajalcev in tolma\xc4\x8dev v Gradcu. Z njegovo pobudo in pomo\xc4\x8djo evropskih prevajalskih \xc5\xa1ol je Filozofska fakulteta zaprosila za sofinanciranje priprav za ustanovitev oddelka iz sredstev evropskega programa TEMPUS. Projekt je imel formalno podporo od Univerze v Ljubljani, Ministrstva za \xc5\xa1olstvo in \xc5\xa1port ter Gospodarske zbornice Slovenije, nosilna in gonilna sila pri pripravi in izvedbi projekta pa je bila prof.dr.Meta Grosman. V tem triletnem projektu je sodelovalo enajst uglednih evropskih prevajalski \xc5\xa1ol in in\xc5\xa1titutov._NEWLINE_Zaklju\xc4\x8dek projekta Tempus in za\xc4\x8detek svojega uradnega delovanja je oddelek maja 1997 zaznamoval z mednarodno konferenco o prevajanju v nematerne jezike, ki se je je udele\xc5\xbeilo ve\xc4\x8d kot 100 prevajalcev, u\xc4\x8diteljev in raziskovalcev prevajanja iz Slovenije in Evrope. S to konferenco se je oddelek tudi uradno predstavil tako slovenski strokovni in \xc5\xa1ir\xc5\xa1i javnosti kot tudi prevajalskim in prevodoslovnim krogom v Evropi. Oddelek je sprejel prve \xc5\xa1tudente v \xc5\xa1tudijskem letu 1997/98. \xc5\xa0tudij je bil enopredmeten, vendar s \xc5\xa1tirimi smermi: angle\xc5\xa1\xc4\x8dina-nem\xc5\xa1\xc4\x8dina, angle\xc5\xa1\xc4\x8dina-franco\xc5\xa1\xc4\x8dina, angle\xc5\xa1\xc4\x8dina-italijan\xc5\xa1\xc4\x8dina in nem\xc5\xa1\xc4\x8dina-angle\xc5\xa1\xc4\x8dina/franco\xc5\xa1\xc4\x8dina/italijan\xc5\xa1\xc4\x8dina, pri \xc4\x8demer je bil prvi jezik vedno sloven\xc5\xa1\xc4\x8dina. V \xc5\xa1tudijskem letu 2001/2002 so za\xc4\x8deli izvajati enoletni podiplomski specialisti\xc4\x8dni \xc5\xa1tudij konferen\xc4\x8dnega tolma\xc4\x8denja. Ta \xc5\xa1tudij je skrbel za izobra\xc5\xbeevanje konferen\xc4\x8dnih tolma\xc4\x8dev vse do za\xc4\x8detka izvajanja novih bolonjskih \xc5\xa1tudijskih programov in je bil z letom 2007/2008 opu\xc5\xa1\xc4\x8den. Leta 2004 je bil oddelek sprejet v mednarodno zdru\xc5\xbeenje visoko\xc5\xa1olskih ustanov, ki pou\xc4\x8dujejo prevajanje in tolma\xc4\x8denje na visoko\xc5\xa1olski ravni CIUTI. Tako je postal po Karlovi univerzi v Pragi edina institucija v srednji in vzhodni Evropi, ki je izkazala zahtevano kakovost. Junija 2005 pa je tudi postal polnopravni \xc4\x8dlan mednarodnega konzorcija EMCI (European Masters in Conference Interpreting), ki sta ga ustanovili slu\xc5\xbebi za tolma\xc4\x8denje pri Evropski komisiji in Evropskem parlamentu. Redni \xc5\xa1tudijski program vseskozi dopolnjujejo predavanja gostujo\xc4\x8dih profesorjev, gostovanja predstavnikov evropskih institucij in drugih ustanov, vabljena predavanja strokovnjakov, sre\xc4\x8danja s potencialnimi delodajalci, poklicnimi prevajalci in v zadnjem \xc4\x8dasu tudi z alumni.\n_START_SECTION_\n\xc5\xa0tudijske izmenjave\n_START_PARAGRAPH_\nOddelek za prevajalstvo je tudi izredno dejaven v programu Socrates/Erasmus, saj imajo sklenjenih 37 pogodb o izmenjavi \xc5\xa1tudentov .\n_START_SECTION_\nZnanstvenoraziskovalna dejavnost\n_START_PARAGRAPH_\nOddelek za prevajalstvo sodeluje pri \xc5\xa1tevilnih raziskovalnih programih ter nacionalnih, bilateralnih in mednarodnih projektih. Sodeluje s tako evropskimi ko tudi zunaj evropskimi dr\xc5\xbeavami, pri projektih pa se osredoto\xc4\x8dajo na razvoj tolma\xc4\x8denja in se posve\xc4\x8dajo predvsem razli\xc4\x8dnim problematikam prevodoslovja. Podrobnej\xc5\xa1a predstavitev projektov pa je predstavljena tukaj.\n_START_SECTION_\nPhD \xc5\xa1ola - doktorska poletna \xc5\xa1ola\n_START_PARAGRAPH_\nOddelek \xc5\xbee vrsto let sodeluje pri organizaciji poletne \xc5\xa1ole za doktorske \xc5\xa1tudente prevodoslovja in u\xc4\x8ditelje, ki se je lahko udele\xc5\xbeijo \xc5\xa1tudenti in drugi udele\xc5\xbeenci s celotnega sveta.\n_START_SECTION_\nTRANSTECH\n_START_PARAGRAPH_\nTRANSTECH je 2. poletna \xc5\xa1ola prevajalskih tehnologij, ki je namenjena nadobudnim \xc5\xa1tudentom prevajalstva, lokalizacije, tolma\xc4\x8denja, medjezikovnega posredovanja in sorodnih disciplin.\n_START_SECTION_\nKnji\xc5\xbenica oddelka\n_START_PARAGRAPH_\nKnji\xc5\xbenica za anglistiko, germanistiko in prevajalstvo je skupna knji\xc5\xbenica treh oddelkov: Oddelka za anglistiko in amerikanistiko, Oddelka za germanistiko z nederlandistiko in skandinavistiko ter Oddelka za prevajalstvo. Je ena izmed 18 oddel\xc4\x8dnih knji\xc5\xbenic za Filozofski fakulteti, ki so organizacijsko in strokovno povezane v Osrednji humanisti\xc4\x8dni knji\xc5\xbenici. Bila je ustanovljena leta 1920 pri tedanjem Seminarju za germansko filologijo in je bila ves \xc4\x8das pomembna opora \xc5\xa1tudijskem procesu in znanstvenoraziskovalnem delu vsem oddelkom, ki jih je zastopala. Leta 1998 se je knji\xc5\xbenica ob delitvi oddelka preimenovala v Knji\xc5\xbenico oddelkov za anglistiko in germanistiko, 2006 pa je s priklju\xc4\x8ditvijo knji\xc5\xbenice Oddelka za prevajalstvo postala Knji\xc5\xbenica za anglistiko, germanistiko in prevajalstvo. Najbolj zastopana strokovna podro\xc4\x8dja knji\xc5\xbenice so angle\xc5\xa1\xc4\x8dina, nem\xc5\xa1\xc4\x8dina, knji\xc5\xbeevnost v angle\xc5\xa1\xc4\x8dini in nem\xc5\xa1\xc4\x8dini, prevodoslovje, splo\xc5\xa1no jezikoslovje, besediloslovje, literarna zgodovina in teorija, metodika pouka angle\xc5\xa1kega in nem\xc5\xa1kega jezika ter \xc5\xa1tevilne znanstvene in strokovne revije s teh podro\xc4\x8dij. Knji\xc5\xbenica ima v lasti najbogatej\xc5\xa1o zbirko \xc5\xa1vedske, nizozemske, islandske, danske in norve\xc5\xa1ke literature v Sloveniji. Knji\xc5\xbenica nudi tudi izobra\xc5\xbeevanje uporabnikov \xe2\x80\x93 organizira uvajanje v uporabo knji\xc5\xbenice in informacijskih virov za 1. Letnike, uporabo informacijskih virov v okviru nekaterih \xc5\xa1tudijskih predmetov ter individualne in\xc5\xa1trukcije za iskanje po OPAC-u ali za uporabo elektronskih informacijskih virov po dogovoru.\n_START_SECTION_\nPublikacije\n_START_PARAGRAPH_\nLeta 2010 je oddelek za\xc4\x8del pri Znanstveni zalo\xc5\xbebi Filozofske fakultete izdajati zbirko monografskih publikacij Prevodoslovje in uporabno jezikoslovje, ki je prva prevodoslovna zbirka v Sloveniji.\n_START_SECTION_\n\xc5\xa0tudentske dejavnosti\n_START_PARAGRAPH_\nKot tudi na vseh ostalih oddelkih na Filozofski Fakulteti v Ljubljani, se tudi na Oddelku za prevajalstvo izvaja tutorstvo za \xc5\xa1tudente prvih letnikov. Prav tako ima Oddelek svoje predstavnike v \xc5\xa1tudentskem svetu Filozofske Fakultete. Na oddelku je bila ustanovljena \xc5\xa1portna sekcija za zaposlene, \xc5\xa1tudente in prijatelje oddelka, katere cilj je \xc5\xa1tudentom pokazati \xc4\x8dim ve\xc4\x8d nepoznanih koti\xc4\x8dkov Slovenije. Na oddelku pa od \xc5\xa1olskega leta 2014/2015 obstaja tudi filmska sekcija, kjer \xc5\xbeelijo pripomo\xc4\x8di k bolj\xc5\xa1emu razumevanju tega \xc5\xbeanra, se o filmih pogovoriti, itd.'